mteb/NusaParagraphTopicClassification huggingface dataset:
Sampai kini di rumah hanyo ado tipi nan layar cambuang dan satalah itu tipi indak ado di rumah lai. Kok indak bali nan baru? Sabananyo bukan indak nio mambali, urang di rumah alah jarang manonton tipi dan digantian jo wifi, yang mano urang dapek mangakses sado informasi nan ado hanyo bisa dari hape sajo. Panurunan mamakai tipi di rumah katiko tipi analog dimatikan dan digantian jo smart tipi nan kini labiah banyak dipakai. Serba internet dan serba capek. Karano parubahan tadi jadi labiah mamaliah indak mambali tipi di rumah. Tapi dek dampak alah mamakai hape di ateh rumah sadonyo, waktu untuak bakumpua basamo di rumah manjadi jarang pulo karano alah sibuk jo hapenyo masiang-masiang. Suasana di ateh rumah alah langang karano main hape langsuang di kamar surang-surang.
Restoran Marugame Udon ko sangaiklah cocok untuak dikunjuangi basamo keluarga. Desain intreior nan sangaik manunjuakan nuansa Japang, banyak tampek duduak nan bisa disasuaian jo jumlah urang nan tibo. Ditambah dek adonyo menu minuman bebas isi sapuehnyo, bantuak teh lemon jo ocha. Hal-hal bantuak ko sangaiklah cocok dan nyaman untuak keluarga nan nio maabihan waktu untuak makan siang atau malam basamo di lua rumah. Harago-harago nan diwarkan untuak satiok menunyo pun sasuai untuak diparetongan sabagai tampek makan basamo keluarga sabulan sakali. Mari ajak keluarga untuak makan di Marugame Udon. Atau mungkin untuak marayoan hari-hari spesial basamo urang-urang nan disayang, restoran Marugame Udon bisa manjadi piliahan.
Manuruik ambo, Zulaikha adolah seorang wanita nan mamiliki hati kumuah dan ndak terpuji. Nyo nio mengorbankan urang lain untuak mampartahankan namo baiak nyo di mato urang banyak. Nyo rela manfitnah nabi Yusuf mamperkosa dirinyo padohal inyolah nan manggoda sadamikian rupo sahinggo nabi Yusuf harus dihukum di panjaro atas perbuatan nan ndak nyo pabuek. Jauahilah perbuatan sarupo Zulaikha. Sasungguahnyo perbuatan mode iko sangat menyakiti urang nan difitnah yang samo sakali ndak basalah. Jan menganggap apo nan awak pabuek di ateh dunia ndak ado balasannyo di hari nanti. Semoga awak dijauhan dari sifat mode Zulaikha sahinggo bisa dijauhan dari siksa api narako.
Carito rakyat tantang kisah anak nan mancintoi ibunyo surang sangat acok taranga di talingo. Iko lah asal mulo tabantuaknyo Gunuang Tangkuban Perahu. Bamulo caritonyo dari Sangkuriang nan ingin melamar ibunyo surang, Dayang Sumbi, untuak dijadikan bini. Dek Dayang Sumbi ko tau kalau Sangkuriang adolah anaknyo, mambuek Dayang Sumbi maminta Sangkuriang mambuek danau sarato jo perahunyo dalam satu malam dan harus salasai sabalum matohati tabik. Ternyato dek bantuan jin tabuek lah danau jo sungai ko tadi. Dek dayang Sumbi mengetahui rencananyo untuak mambatalkan pernikahan ko akan gagal, mako Dayang Sumbi mamatiak api sahinggo jin nan manolong Sangkuriang berhasil takicuah. Ruponyo perbuatan Dayang Sumbi ko diketahui dek Sangkuriang. Sangkuriang sangat marabo. Dek ndak kuek manahan emosinyo, kapa nan alah tabuek tadi nyo tendang sakancang-kancangnyo hingga kapa tu tabaliak dan manjadilah Gunuang Tangkuban Perahu.
Kalian nan hobi foto-foto dan maambiak video, bali lah kamera canon EOS M50. Kamera iko mampunyoi cukuik banyak kaunggulan sahinggo sangaik layak untuak dimiliki. Dilansir dari laman doss.co.id, ado babarapo kaunggulan dari EOS M50 nan bisa dinikmati dek konsumen. Canon EOS M50 mampunyoi perangkat lunak dan dapek manjadi sangaik pantiang untuak para konten kreator nan sadang naiak daun. Pado kamera jenis iko tadapek tambahan autofokus nan dapek mandeteksi mato untuak gambar diam dan video. Salain itu kamera iko mampunyoi kamampuan untuak marekam video sacaro vertikal nan diparuntuakkan untuak media sosial. Hal iko tantu sangaik cocok untuak para konten kreator tarutamo di platform instagram atau tiktok.
Natal adolah salah satu hari besar agama Kristen nan diperingati satiok tahun pado tanggal 25 Desember untuak manganang hari lahia Yesus Kristus. Pado hari itu, umat Kristen saluruah dunia akan bakumpua di gereja-gereja untuak malaksanoan ibadah Natal, nan biasonyo terdiri dari upacara pmbagian komuni, pambacoan ayat dari Alkitab, dan mambaco doa. Salain itu, umat Kristen biasonyo akan marayoan hari iko dengan bakumpua jo keluarga, manyaloan lilin di gereja, dan maagiahan kado ka urang-urang nan disayangi. Hampia di saluruah dunia manjadian Hari Natal sabagai hari libur nasional. Jadi satiok tanggal 25 Desember akan banyak urang libur dan di bara tampek akan banyak dihias oleh panak pernik Natal salah satunyo pohon Natal.
Seblak tu adolah salah satu makanan Indonesia nan paliang mantap kalau makan katiko hari hujan. Seblak ko asalnyo dari Jawa Barat. Salah satu makanan favorit ambo. Takana waktu pertamo ambo makan seblak. Ambo minta seblak nan padeh. Katiko nyo hidangan ruponyo iyo kuahnyo merah bana. Pas ambo makan langsuang karingek kalua, bibia mamerah, salemo mailia dek seblak ko sabana padeh tapi rasonyo lamak bana. Mie nyo lamak ditambah lo jo macam-macam isian nan bisa manggugah salero. Isiannyo antaro lain ado bakso, sosis, cumi, bahkan kadang ditambahan jo udang nan mambuek makanan ko samakin mantap. Ciri kas seblak ko adolah karupuaknyo nan diabuih basarato jo kuahnyo sakali. Awalnyo agak aneh jo raso karupuaknyo nan layua dan bagalenyai gitu tapi lamo-lamo lamak juo ruponyo.
Gunuang Merapi  mamiliki keindahan nan sangat indah apolai kalau mancaliak pemandangan dari puncaknyo. Cuma, ndak sado urang bisa manikmati pemandangan dari puncak Gunung Merapi. Hanyo urang-urang nan bisa mandaki nan bisa menikmati. Untuak mandaki puncak Gunung Merapi ko kini ado beberapa syarat nan harus dipanuhi demi keselamatan penadki. Diantaronyo nan pertamo harus punyo izin dari keluarga dan mambaok surat keterangan sehat. Nan kaduo, harus mambaok perlengkapan pribadi masiang-masiang seperti ubek-ubek pribadi atau perlengkapan darurek lainnyo. Nan katigo, sabalum mandaki kalian harus registrasi dengan maisi data diri  dan maninggan foto copy KTP dan terakhir kalian harus mancek perlengkapan di base camp nan alah disadioan listnyo. Kalau alun engkap harus dilengkapi dulu dengan menyewa atau mambali peralatan di toko-toko sakitar base camp. Setelah syarat tu lah dipanuhi baru kalian buliah mandaki.
Carito singkek mengenai Danau Toba, carito rakyat Sumatera Utara. Suatu katiko ado petani nan mandapek an ikan bisa mangecek bantuak manusia. Ikan ko mangecek jan makan inyo, petani pun ndak jadi maambiak ikan tu dan malapeh an inyo. Barubahlah ikan tu manjadi padusi nan ancak dan bersedia untuak manjadi isteri petani karena kebaikan hati si petani, jo syarat indak buliah maagiah tau urang lain kalau inyo ikan. Singkek carito inyo alah punyo anak dan di siang hari anak nyo maantaan makanan ka sawah disuruah jo amaknyo. Bukannyo diagiah ka apaknyo malah si anak mamakan makanan itu dan talalok di gubuk. Padohal ayah nyo alah lapa dan katiko nio ka rumah dicaliaknyo lah anaknyo jo bekal nan saharusnyo untuak inyo. Beranglah petani tu ka anaknyo dan mangecek an kalau inyo anak ikan, sakatiko mailanglah anak jo isterinyo . Jejak kaki kaduo urang tu mangaluaan aia dan manjadi Danau Toba.
Kawan ambo maagiah ambo karipiak sayua kemasan tapi ambo ndak nio maambiaknyo soalnyo ambo ndak suko jo raso  karipiak tu. Pernah ambo makan karipiak sayua tapi ndak lamak, ndak lo renyah meleyot gitu pas awak makan, tapi kawan ambo ko inyo suko kalau ambo yo bana ndak suko apolai sayua kan ma ado sayua kalo di buek karipiak masiah ado serat nyo.  Karipiak sayua ko hampia ndak ado khasiat nyo dan serat jo vitamin yang ado dalam sayua tu lah hilang. Ambo yang sadang diet ko ya bana ndak nio makan karipiak walaupun karipiak sayua mode ko dari pado makan karipiak sayua ancak awak makan sayua yang sabana nyo labiah banyak manfaat nyo lai.
Puncak Gagoan nan marupakan tampek wisata nan alum banyak urang tau tapi inyo punyo tampek nan rancak bana untuak dikunjungi. Puncak Gagoan talatak di Kabupaten Solok. Urang-urang mulai mamperbincangan tampek iko. Keindahan Puncak Gagoan nan mulai taraso katiko dibawah bukik. Angin nan kancang dan sajuak manjadi kawan dalam perjalanan manuju puncak. Saat siang hari, baun khas ilalang langsuang manyapo iduang manandoan kalau awak memang sadang barado di pegunungan. Sado suduik dari tampek iko dapek manjadi spot untuak maambiak foto. Disiko ado pambateh untuak manandai tampek-tampek nan babahayo untuak dipijak. Sahinggo keamanan pangunjuang dapek tajamin dan tahindar dari risiko nan indak diinginkan.
Hari jumaik kapatang Ridho sholat jumaik basamo jo kawan-kawannyo. Pas itu khutbah jumaik nyo mambahas mangenai tentang kewajiban awak untuak malaksanoan sholat. Ditarangan jo khatib kalau sholat 5 wakatu itu adolah parintah, artinyo wajib hukumnyo untuak kasadoalah umaik muslim malaksanoan shalat 5 wakatu. Dalam agamo islam alah dijalehan bana kalau sholat fardhu itu wajib hukumnyo dan harus diterapkan bana. shalat fardu ko tadiri dari 17 rakaat satiok harinyo. Itulah saketek dari banyak hal nan dihabas dek khatib tentang materi Wajib nyo awak sabagai manusio shalat. Barang siapo yang malaksanoan shalat jamaah dilimo wakatu itu, maka Allah Akan maagiah nikmat kapado hambannyo.
Bisuak adolah pertandiangan bola antaro Indonesia jo Malaysia. Ambo harap bagi penonton dari masiang-masiang daerah jan ado nan babuek galia di pertandiangan kali ko. Apolai nan manembak-nembak laser saroman pertandiangan nan alah tajadi sabalumnyo. Mamalukan bana sabananyo kok taulang lo baliak kejadian mode patang tu. Tunjuak an lah kalau awak ko adolah negara nan baradaik satu samo lain. Nan kalah harus manarimo kekalahannyo dan nan manang pun mode tu pulo. Ndak buliah sombong atau maanggap remeh lawan. Apo lai awak ko batatangga. Damai-damai se lah. Jan banyak tingkah. Mudah-mudahan acara tandiang bisuak bisa bajalan dengan lancar. Marilah samo-samo awak mandoakan.
Hal nan bisa dilakukan sabalum tajadinyo tsunami, nayaloan radio untuak mangatahui apokah tsunami tajadi sasudah adonyo gampo di sakitar wilayah pantai. Capek manggarik ka arah daratan nan labiah tinggi dan tingga di sininan samantaro waktu. Jauhi pantai, jaan pernah manuju ka pantai untuak maliek datangnyo tsunami. Apobilo dunsanak dapek maliek galombang, dunsanak barado talalu dakek, capek manjauah. Waspada apobilo tajadi suruik jauhi pinggia pantai. Iko marupokan salah satu paringek an tsunami dan haru diparhatikan. Nan dapek dilakukan sasudah tsunami, jauhi area nan taganang dan rusak sampai ado informasi aman dari pihak nan bawenang. Jauhi raruntuahan di dalam aia. Hal ko sangek bapangaruah tahadap kaamanan parahu panyalamek dan urang-urang sakitar. Utamokan kasalamatan dan bukan barang-barang dunsanak.
Karajo di kantua adolah urang nan tamasuak urang nan mampunyoi nilai tinggi di masyarakat. Apolagi urang nan bakarjo di kantua mampunyoi saragam nan mambuek nyo babeda dari karajo nan lain. Kalau karajo indak dikantua dan indak basaragam dipandang indak mampunyoi harapan? Pastinyo. Kini urang balomba-lomba untuak bisa masuak karajo nan punyo kantua surang sampai mangaluaan biaya nan gadang sarato mamaki urang dalam untuak maniak an status sosialnyo. Taraso miris tapi iko alah manjadi hal nan lumrah apolagi nan tingga di daerah pasti taraso bana tantang transaksi urang dalam nan indak ado ujuangnyo. Dari amak apak, anak, cucuang, sanak kerabat bisa masuak dalam satu instasi karano urang dalam tadi.
Dari dulu ambo ndak pernah suko jo makanan Junk Food (capek saji). Nan heran ambo banyak urang tuo nan bangga anaknyo makan pizza, hamburger, dan makanan junk food (makanan capek saji) lainnyo. Bia dikecek an keren dan kayo dek urang karano anaknyo tiok hari makan KFC, Mc Donalds, J.Co, dan lain-lain. Padahal makan sarupo iko tu banyak resiko nan ditimbulan di kamudian hari. Makanan cepat saji ko adolah makanan dengan nilai gizi randah dan tinggi akan lemak, gulo jo garam. Talampau banyak mamakan makanan cepat saji bisa maningkek an risiko diabetes tipe 2, obesitas, depresi, masalah pencernaan, panyakik jantuang, stroke, kanker. Mako dari itu cubolah hiduik sehat dengan memakan makanan nan sehat dan mahindari junk food.
Robot vacum cleaner ko salah satu robot yang banyak bertebaran dima se kini. Awak juo alah tabiaso mancaliak robot yang canggih ciek ko. Jadi robot vacum cleaner ko adolah robot panghisok abu yang modern dan memang dipagunoan untuak kaparaluan barasiah-barasiah. Ado langkah nyo juo katiko awak nio manggunoannyo, patamo cek dulu kondisi vacum cleaner ko, kaduo malakuan gerakan duo arah, katigo barasiahkan sacaro palahan, katiko salasai barasiahan sacaro palahan tabung nyo, dan hindari manggunoan iko di tampek yang basah. Itulah kiro-kiro langkah yang batua untuak awak pakai. Kareno memang caro karajonyo mamanfaaik an pabedaan tekanan udaro, dima udara akan mangalir di takanan udaro tinggi ka randah.
Samanjak terkenalnyo film layar leba 5 cm kini banyak bana mahasiswa-maahasiswa nan nio naiak gunuang. Ndak tangguang-tangguang, gunuang nan nyo daki langsuang lo gunuang rinjani. Manuruik ambo, ndak ado nan salah kalau nio naiak gunung, cuma kalau kalian baru pamulo sarancaknyo naiak lah gunuang-gunuang nan ndak begitu tinggi-tinggi bana. dari sinan kalian beko bisa mancaliak sabara gadang tanago kalian untuak naiak gunuang. Kalau rasonyo masih kuek dari pado itu barulah cubo gunuang nan labiah tinggi. Soalnyo naiak gunuang ko tamasuak salah satu bantuak olahraga ekstrem nan mambutuahkan fisik dan tanago nan prima. Kalau ndak akan manimbulkan risiko bagi nan mandaki.
Jikok kalian ingin mampunyoi hiduik nan aman dan tantram, ambo raso kalian harus tingga di desa. Desa manawarkan banyak hal nan dapek mambuek kalian marasokan hiduik nan nyaman dan tantram.Satidaknyo ado tigo faktor nan dapek mambuek kalian hiduik nyaman, aman, dan tantram jikok tingga di desa. Partamo, urang-urang nan tingga di desa biasonyo saliang paduli satu samo lain. Hal iko tantunyo akan mambuek kalian manjadi sangaik nyaman hiduik di desa karano masalah jo tetangga akan sangaik jarang tajadi. Kaduo, hiduik di desa akan manjadi sangaik nyaman dan tantram karano desa biasonyo mampunyoi suasana asri. Salain itu udaro nan ado di desa pun biasonyo sangaik sajuak.
Katiko awak dihino atau dipaburuak an dek urang lain. Tantulah raso kesal jo amarah ado didalam diri awak. Awak harus mahindari itu dan jan sampai manjadi urang yang pandendam. Islam alah maajaan kapado awak untuak manjadi urang yang ikhlas dan saba, namun memang sulik untuak malakuannyo sacaro langsuang. Langkah untuak indak manjadi urang yang pandendam bisa awak lakuan sabagai barikuik. Patamo mamaafkan palaku, kaduo bausaho manarimo apo nan tajadi, katigo ambiak hikmahnyo, taruih tu maungkapkan perasoan awak ka inyo sacaro langsuang indak untuak baleh dendam, siap tu caliak suduik pandang urang tu dan bisa marelaan apo nan alah tajadi yang inyo pabuek ka awak.
Tanaman hias marupokan proses bacocok tanam nan dapek digunoan untuak dekorasi indoor maupun outdoor, mamparancak pakarangan rumah. Kito dapek mananam tanaman hias bantuak pakis haji, bugenvil, antiang putri, kaktus, aglonema, bungo asoka dan lainnyo. Jikok indak mampunyoi lahan nan lueh, indak paralu sadiah karano mananam indak salalu mambutuahkan lahan nan lueh, ado babarapo alternatif nan dapek kito lakukan untuak mangatasi hal tasabuik diantaronyo, mananam vertikal minimalis, teknik mananamnyo yaitu jo mamanfaatan wadah bekas boto atau pot nan disiisi jo tanaman kamudian lakek an di dindiang sacaro vertikal. Mananam manggunoan 1 pak isi babarapo bungo, mamanuhi pot bungo jo aneka jenis bungo warna-warni, mambuek kito mampunyoi banyak jenis bungo pado pakarangan nan sampik jo mananam aneka bungo dalam ciek tampek.
Mangalami cedera sacaro tibo-tibo saat sadang olahraga adolah suatau hal nan indak lamak. Ambo mangatokan hal iko karano ambo pernah marasokannyo. Kajadiannyo adolah bulan November patang saat ambo latihan untuak partandingan final kajuaraan futsal. Cedera sacaro tibo-tibo sangaiklah indak lamak. Partamo karano kito harus malewatkan latihan gara-gara cedera nan kito alami. Kaduo, karano kito malewatkan latihan, maka kito pun akan katinggalan materi latihan nan dibarikan dek palatiah kito. Katigo kito bisa sajo indak mandapekkan jam main di partandingan jikok kito cedera. Namun hal nan labiah manakuikkan daripado itu sadoalahnyo adolah cedera dapek mambuek kito manjadi trauma. Dan trauma dapek mambuek kito kahilanga kamampuan.
Katiko alah nio kalua dari tampek penginapan atau hotel ado babarapo tips nan disarankan agar dapek pangunjuang lakuan. Caro iko dilakuan selain mambari keuntungan untuak diri sendiri tapi dapek mambari keuntungan untuak calon pangunjuang salanjuiknyo. Partamo, katiko nio maninggan hotel disarankan untuak pangunjuang mananggaan saruang banta, seprai , salimuik artinyo keadaan kasua nan dikacau. Tujuan dikarojoannyo iko bia pihak hotel dapek labiah murah untuak mangganti peralatan lalok nan awak pakai. Didalam peraturan hotel dipabuliahan untuak mambaok barang-barang mode teh sachet, kopi sachet nan ado inyo sadioan. Lalu, jiko nio maapresiasi labiah ka pihak hotel dapek mambarian tip langsuang ka petugas atau malatakan sajo di kamar.
Drama-drama korea memang identik jo carito-carito romantis atau melow, tapi indak sadonyo baitu. Ado pulo drama nan maangkek tema aksi dan tetap bisa dihadirkan dan dibungkuih menarik sarato sukses pulo di pasaran. Contohnyo sajo drama My Name nan rilis di tahun 2021 lalu. Dramanyo diperankan dek Han So Hee dan Ahn Bo Hyun, Han So Hee sebelumnyo terkenal sasudah main di drama the world of married, sadangkan Ahn Bo Hyun sabalumnyo main di drama itaewon class. Drama my name ko sukses manunjuakan kalau drama korea bisa lo mambuek film aksi nan indak sembarangan. Tiok episode nyo di ramaikan dek adegan-adegan bacakak nan mambuek penonton ikuik tagang. Drama My Name ko bisa ditonton di Netflix atau platform online langganan lainnyo.
Talua dadar marupokan makanan yang gampang dan praktis untuak dimasak. Anak ketek pun bisa mamasaknyo surang. Nan partamo dilakuan adolah manyiapan panggoreangan, minyak, wadah mangocok talua, garam jo taluanyo. Sasudah tu minyak diangekan dengan caro kompor diiduikan, panggoreangan dilatakan diateh kompor. Katiko manunggu minyak angek, talua dipacah dimasuakan ka dalam wadah kamudian ditambah garam sacukuiknyo lalu di kocok sampai garamnyo marato. satalah minyak mulai angek dimasuakan talua tadi ka dalam panci. tunggu talua tadi mulai masak bagian bawahnyo sudah tu dibaliak bia masaknyo rato ateh bawah. Katiko alah diraso masak taluanyo, kamudian diangkek lalu latakan di ateh sariangan bia turun siso minyak yang ado di taluanyo
Banyak pasangan nan hubuangannyo berakhir karano salah paham. Nan laki-aki nyo ma anggap padusi nyo ko ndak sayang ka inyo lai, sdangkan nan padusi nyo ma anggap laki-laki nyo ko nan ndak sayang. Padohal nan tajadi jo pasangan ko ndak suatu masalah nan gadang. Hnayo karano ndak mangarati dengan kesibukan masiang-masiang se kadang mambuek suatu hubuangan tu berakhir. Manuruik pandapek ambo, sabagai urang nan dinilai harmonis dan mampu manjago hubuangan salamo batahun-tahun jo pasangan saliang ma utarokan apo nan diraso tu sangaik paralu dalam suatu hubungan. Katiko sesuatu tu lah di bicarokan mako beko pasti akan basuo banang merahnyo sahinggo keputusan terbaik bisa didapek an.
Kalau hotel minimal lah bintang 3 harusnyo punyo akses internet di dalam kamar. Kadang urang nan manginap di hotel babintang ko urang-urang nan dapek tugas dinas luar nan harus manyiapan bahan presentasi untuak dipresentasikan ka klien nyo bisuak pagi. Kok mesti harus kalua lobby lo untuak mandapek an internet akan agak sedikit manyusahan katiko urang nio sambia baleyeh-leyeh di kamar. Apolai mesti pakai hotspot pribadi dari hp kan kurang maksimal se pelayanan hotel babintang ko rasonyo. Zaman kini ko fasilitas internet memang harus ado di tampek-tampek mode ko. Jangankan di hotel babintang, di kafe-kafe biaso se alah ado fasilitas macam ko. Kan ndak mungkin labiah ranak pelayanan kafe daripado hotel.
Katiko sadang asik bamain sosial media, ado video nan kebetulan lalu tentang hidden gems nan ado disekitar daerah tampek tingga den kini. Tampek nan nampak rancak jo akses jalannyo nan mamungkinkan untuak pai jo motor. Akhianyo den jo kawan pai kasitu. Kami pai mamakai motor. Tampek nan ka kami tuju kini yaitu puncak gagoan. Disiko kami malalui jalan aspal nan khusus onda. Satalah tibo dikaki bukik kami turun dari onda untuak mananjak bukik nan cukuik tinggi tu. Kami mulai manajak jalan pandakian nan dikecekan cukuik seram tapi indak terlalu babahayo. Indak lamo kami mandaki akhianyo kami tibo di lereng bukik nan punyo pemandangan nan rancak dan angin nan sepoi-sepoi. Kami bafoto untuak mangabadian perjalanan kami kasiko untuak ditunjuakkan ka kawan lain.
Tahun Lalu di tanggal 10 Muharram, Dina jo Siska pai manuju Pariaman manggunokan kareta api dari Kota Padang. Inyo pai mancaliak acara adek nan biaso dilakuan katiko tanggal sagiko. Upacara nan disabuik sabagai Upacara Tabuik nan dilakukan di Pariaman. Karano kini adolah acara puncak nan dinamokan “Hoyak Tabuik” mako kami langsuang ka tapi pantai Gondoriah. Tampek nan rami kini dikunjungi dek banyak urang kini adolah tampek palapehan Tabuik ka lauik. Inyo baduo tibo di Pariaman jam 2 siang. Sambia manunggu acara palapehan dimulai gadih nan barasa dari Padang tu mambali makanan dan aksesoris nan banyak urang jua disekitar pantai tasabuik. Sampailah jam satangah 5 sore, duo tabuik nan alah didukuang sambia dihoyak dek banyak urang kini alah nampak dari tapi pantai. Dina samo Siska nan mancaliak tu langsuang maambiak foto untuak dokumentasi hari kini. Dan akhianyo di jam 6 sanjo, tabuik alah talapehan ka lauik.
Mamparingek hari lahia baginda Nabi Besar Muhammad SAW sebagai bantuak manghormati kalahian Nabi Muhammad SAW. Disabuik juo jo namo Maulid Nabi. Jadi ambo jo kawan-kawan maikuik an maulid nabi yang disalanggaroan di masajik dakek sakolah. Memang alah manjadi kebiasoan ambo di masajik ko untuak ikuik maulidan. Sabananyo iko adolah tradisi awak kareno di Arab pun indak ado Maulidan tapi kegiatan awak ko indak lo dilarang. Maulid nabi juo banyak mangandung kebaikan dan kaberkahan didalamnyo dan indak lo batentangan jo Alquran jo sunnah. Mangko dari itu untuak awak umaik muslim untuak mamparbanyak bashalawat apolai katiko Mamparingek i kalahian Nabi Muhammad SAW.
Bisnis kuliner marupokan usaho yang menjanjikan pado maso kini ko. Dari tahun ka tahun, potensi bisnis kuliner indak pernah turun pamor. Bahkan di tangah situasi pandemi babarapo waktu lalu, bisnis makanan masih tetap manguntuangkan. Hal iko disebabkan karano makanan adalah kebutuhan pokok yang penting bagi manusia. Itu sababnyo bisnis kuliner indak pernah kehilangan pasar. Bahkan bisa dikatokan, bisnis di bidang F&B (Food and Beverage) dan potensi bisnis kuliner adalah kategori uasho paliang populer dan manguntuangkan. Salamo masih ado manusia yang mambutuhkan makanan, mako bisnis kuliner akan selalu mampunyoi pelanggan. Khususnyo di Indonesia yang populasi masyarakatnyo gadang, target pasar di bidang kuliner seakan indak ado habisnyo.
Kalau kalian pai liburan apolai sambia manginap-nginap jan lupo untuak mambaok sagalo persiapan nan dibutuahkan. Antaro lain ubek-ubek, kulek-kulek di jalan, paragek mandi, dan baju panuka. Kalau kini ado sesuatu nan ndak kalah penting dan ndak bisa lo untuak dilupoan selain barang-barang nan ambo sabuik an tadi  yaitu kamera. Kalau ndak ado kamera kalian ndak akan bisa maabadikan momen kalian liburan nan bisa kalian jadikan bukti untuak di caliak an ka anak cucu di saat kalian alah gaek nanti. Ndak paralu kamera nan profesional, cukuik jo kamera hp se alah jadi juo. Soalnyo hp kini kameranyo alah rancak-rancak. Oleh karano itu, jan lupo untuak selalu mancas batrai hp kalian supayo selalu siap untuak manggunokan kameranyo.